Gesin ‘stukkend’ ná 13-jarige op boeredag sterf | Netwerk24
Gesin ‘stukkend’ ná 13-jarige op boeredag sterf
19 Maart 2017 18:41
Anja NelFoto: Facebook’n Dag van pret waarna ’n gesin van Rouxville lank uitgesien het, het in ’n treurspel geëindig toe hul enigste dogter op ’n boeredag in ’n ongeluk dood is.Anja Nel (13), enigste dogter van Jaco en Anso Nel, het Saterdagmiddag ná ’n motorfietsongeluk op die plaas Middelplaattz by Rouxville aan haar beserings beswyk.’n Gebroke Jaco kon Sondag die trane nie keer nie toe hy vertel hoe sy “Anna-ke-pan” – sy troetelnaam vir sy dogter – skielik van hulle weggeruk is.Volgens Jaco het Anja, ’n gr. 8-leerling aan die Hoërskool Zastron, omstreeks 14:40 ’n walletjie met haar motorfiets getref toe hulle as gesin aan ’n fun run op die boeredag deelgeneem het.Nadat Anja se motorfiets die walletjie getref het, is sy van die motorfiets geruk en het sy langs haar valhelm en motorfiets langs ’n heining te lande gekom.Haar boetie, Wilco, het die ongeluk sien gebeur.“Ek weet nie hoe dit gebeur het nie. Ek kan nie veel onthou van wat ná die ongeluk gebeur het nie. Al wat ek kan onthou, is hoe ek minute later my erg beseerde kind langs haar valhelm en motorfiets aangetref het.”Volgens Jaco het hulle as gesin baie na die dag uitgesien en het Anja selfs vir ’n kamp wat sy dié naweek in Bloemfontein moes bywoon nee gesê.“Ons het lank na die dag uitgesien. Al wat sy wou doen, was motorfiets ry.”Al wat sy wou doen, was motorfiets ry.Jaco NelHy sê hulle is as gesin stukkend en verpletter oor hul dogter en suster se skielike dood.“Pappa se maltrap, vrolike, liefdevolle, lewenslustige, Anna-ke-pan. Pappa, Mamma en boetie is stukkend, stukkend. Hoe verskriklik gaan ons nie na jou verlang nie, my liefieding. Jy het ons so baie geleer, laat skaterlag. Ek weet nie hoe om aan te gaan sonder jou nie – pappa se prinses. Ons gaan jou so bitterlik baie mis. Vir ewig en altyd sal jy in ons harte bly.”Sers. Yanga Ngcukana, polisiewoordvoerder, het die voorval bevestig.Hy sê ’n klag van strafbare manslag word ondersoek.
Man dood in botsing
Mafela se dood dalk weens ‘mediese toestand’
2 vroue en baba sterf in ongeluk